Apie rinkimus
Prieš rinkimus viešojoje erdvėje dažnai skamba žodis rinkiminis. Tačiau vartotina rinkimų (ne priešrinkiminiai) pažadai, debatai; rinkimų (ne rinkiminė) programa, kampanija, kova; rinkimų (ne rinkiminė) apygarda, apylinkė, komisija ir taip toliau. 
Renkame prezidentą, todėl ne prezidentiniai, o prezidento rinkimai.
Kandidatai į prezidentus, Europos Parlamentą, Seimą ar savivaldybių tarybas neturi teisės išstoti, užtat gali prisistatyti, išdėstyti programą, išreikšti savo nuomonę, kalbėti, tarti žodį. 
Eidami į rinkimus jie privalo jausti atsakomybę rinkėjams (o ne prieš rinkėjus), įsipareigoja irgi rinkėjams, o ne prieš rinkėjus. Rinkėjams, Lietuvos žmonėms (o ne prieš rinkėjus, prieš Lietuvos žmones) išrinktieji į valdžią turi atsiskaityti už nuveiktus darbus. 
Rinkėjai ne prabalsuoja, o balsuoja, pabalsuoja už arba prieš kandidatus.  
Jų atiduoti balsai ne paskaičiuojami, o suskaičiuojami ar apskaičiuojami, nes vien paskaičiuoti duomenys būtų netikslūs, o per rinkimus tikslumas yra itin svarbus.  

